# 

На основу члана 52. Пословника Народне скупштине Републике Српске („Службени гласник Републике Српске“, број 66/20) Одбор за ревизију је на својој Петој сједници, одржаној 21. децембра 2023. године, усвојио

**З А П И С Н И К**

**са Четврте сједнице Одбора, одржане 1. новембра 2023. године**

Мирјана Орашанин, предсједник Одбора, отворила је сједницу у 16 часова.

Сједници одбора су присуствовали и: Срђан Мазалица, Небојша Вукановић, Биљана Петковић и Саша Грбић, чланови Oдбора.

Сједници нису присуствовали: Зоран Кокановић, Страхиња Башевић, Предраг Нешић и Драган Галић, чланови Одбора.

Сједници су присуствовaли, и: Јово Радукић, главни ревизор, Жељка Анђелић, представница Министарства финансија, Горан Шаула, директор Лутрије Републике Српске а. д. Бања Лука, Гордана Латиновић, замјеница директора ЈЗУ „Болница Градишка“ и Александар Јовановић, в. д. директорa Дома здравља у Сребреници.

Од акредитованих субјеката сједници је присуствовао Жељко Нинковић, представник Центра цивилних иницијатива.

За сједницу је предложен

Д Н Е В Н И Р Е Д

1. Усвајање записника са Треће сједнице Oдбора;
2. Приједлог ребалансa Буџета Републике Српске за 2023. годину - по хитном поступку, у дијелу Главне службе за ревизију јавног сектора Републике Српске;
3. Разматрање извјештаја о проведеној финансијској ревизији Лутрије Републике Српске а. д. Бања Лука за период 1. 1 – 31. 12. 2022. године (РВ054-23);
4. Разматрање извјештаја о проведеној финансијској ревизији ЈЗУ „Болница Градишка“ за период 1. 1 – 31. 12. 2022. године (РВ053-23);
5. Разматрање извјештаја о проведеној финансијској ревизији ЈЗУ „Дом здравља Сребреница“ за период 1. 1 – 31. 12. 2022. годину (РВ040-23);
6. Разматрање извјештаја о накнадном прегледу провођења препорука из Извјештаја ревизије учинка: „Управљање експлоатацијама минералних ресурса и чишћењем материјала из водотока“ (РУ 006-14-НП);
7. Разматрање захтјева Главне службе за ревизију јавног сектора Републике Српске за додатним средствима за период 2024 – 2026. година;
8. Ребаланс буџета Главне службе за ревизију јавног сектора Републике Српске за 2023. годину;
9. Текућа питања:

а) Иницијатива да се у Програму рада Главне службе за ревизију јавног сектора Републике Српске за 2024. годину уврсти накнадни преглед провођења препорука из Извјештаја ревизије учинка: „Експлоатација ријечног материјала као сегмент интегралног уређења и заштите водотока ријеке Дрине“ (РУ 005-20);

б) Информација о достављеним акционим плановима за отклањање уочених неправилности у извјештајима финансијске ревизије достављеним у периоду 1. 1 – 25. 7. 2023. године;

в) Упознавање чланова Одбора са дописом бивших радника „Космоса“.

Предложени дневни ред је усвојен једногласно.

**АД 1.**

Није било дискусије.

Записник са Треће сједнице Одбора је усвојен већином гласова (четири гласа ЗА – Мирјана Орашанин, Срђан Мазалица, Биљана Петковић и Саша Грбић и један члан Одбора се УЗДРЖАО од гласања – Небојша Вукановић).

**АД 2.**

Образложење наведеног приједлога ребаланса поднијела је гђа Жељка Анђелић, представница Министарства финансија Републике Српске.

Није било дискусије.

Чланови Одбора су већином гласова (три гласа ЗА – Биљана Петковић, Срђан Мазалица и Саша Грбић и два члана Одбора су се УЗДРЖАЛА од гласања – Мирјана Орашанин и Небојша Вукановић) заузели став да се Приједлог ребалансa Буџета Републике Српске за 2023. годину – по хитном поступку, упућује у даљу скупштинску процедуру.

**АД 3.**

Уводно образложење дао је Јово Радукић, главни ревизор.

Након уводног образложења Горан Шаула упознао је чланове Одбора са активностима предузетим након спроведене ревизије.

У дискусији су учествовали: Мирјана Орашанин, Горан Шаула и Небојша Вукановић.

Након дискусије Мирјана Орашанин, предсједница Одбора је констатовала да је извјештаја о проведеној финансијској ревизији Лутрије Републике Српске а. д. Бања Лука за период 1. 1 – 31. 12. 2022. године примљен к знању и предложила закључак да се наведени извјештај упути Народној скупштини Републике Српске због негативног мишљења, у складу са чланом 70. Пословника Народне скупштине.

Предложени закључак није усвојен. Чланови Одбора су гласали на сљедећи начин (два гласа ЗА – Мирјана Орашанин и Небојша Вукановић, један глас ПРОТИВ – Биљана Петковић и два члана Одбора су се УЗДРЖАЛА од гласања – Срђан Мазалица и Саша Грбић).

Након гласања Небојша Вукановић је напустио сједницу и самим тим је и прекинута јер није било кворума.

Сједница је прекинута у 16.50 часова.

|  |  |  |
| --- | --- | --- |
|  |  | **ПРЕДСЈЕДНИК ОДБОРА** |
|  |  | **Мирјана Орашанин** |